钦定古今图书集成/明伦汇编/交谊典/第027卷 > 宋袁采世范 > 《杂论待乡曲之道》
## 钦定古今图书集成/明伦汇编/交谊典/第027卷 > 宋袁采世范 > 《杂论待乡曲之道》

高年之人，乡曲所当敬者，以其近于亲也。然乡曲有
年高而德薄者，谓刑罚不加于己，轻詈辱人，不知愧
耻，君子所当优容而不较也。

居乡曲间，或有贵显之家，以州县观望而凌人者；又
有高资之家，以贿赂公行而凌人者。方其得势之时，
州县不能谁何，鬼神犹或避之，况贫穷之人，岂可与
之较？屋宅坟墓之所邻，山林田园之所接，必横加残
害，使归于己而后已。衣食所资，器用之微，凡可其意
者，必夺而有之。如此之人，惟当逊而避之。逮其稔恶
之深，天诛之加，则其家之子孙自能为其父祖破坏，
以与乡人复仇也。乡曲更有健讼之人，把持短长，妄
有论讼，以致追扰州县，不敢治其罪。又有恃其父兄
子弟之众，结集凶恶，强夺人所有之物，不称意则群
聚殴打，又复贿赂州县，多不竟其罪。如此之人，亦不
必求以穷治，逮其稔恶之深，天诛之加，则无故而自
罹于宪网，有计谋所不及救者。大抵作恶而幸免于
罪者，必于他时无故而受其报，所谓“天网恢恢，疏而
不漏”也。

乡曲士夫，有挟术以待人，近之不可，远之则难者，所
谓君子中之小人，不可不防，虑其信义有失，为我之
累也。农工商贾仆隶之流，有天资忠厚，可任以事，可
委以财者，所谓小人中之君子，不可不知。宜稍抚之
以思，不复虑其诈欺也。

居于乡曲，舆马衣服不可鲜华。盖乡曲亲故，居贫者
多，在我者揭然异众，贫者羞涩，必不敢相近，我亦何
安之有？此说不可与《口尚乳臭》者言。

人有居贫困时，不为乡人所顾，及其荣达，则视乡人
如仇雠。殊不知乡人不厚于我，我以为憾。“我不厚于
乡人，乡人他日亦独不记耶？”但于平时薄我者，勿与
之厚，亦不必致怨。若其平时不与吾相识，苟我可以
济助之者，亦不可不为也。

居宅不可无邻家，虑有火烛，无人救应。宅之四围如
无溪流，当为池井，虑有火烛，无水救应。又须平时抚
恤邻里有恩义。有士大夫平时多以官势残虐邻里。
一日为仇人刃其家，火其屋宅。邻里更相戒曰：“若救
火，火熄之后，非惟无功，彼更讼我，以为盗取他家财
物，则狱讼未知了期。若不救火，不过杖一百而已。”邻
里甘受杖而坐，视其大厦为煨烬，生生之具无遗，此
其平时暴虐之效也。

今人于兄弟析产，或因一根荄之微，忿争失欢。比邻
山地偶有竹木在两界之间，则兴讼连年。宁不思使
向来天不产此，则将何所争？若以争讼所费，佣工植
木，则一二十年之间，所谓材木不可胜用也。其间有
以果木逼于邻家，实利有及于其童稚，则怒而伐去
之者，尢无所见也。

人有小儿，须常戒约，莫令与邻里损折果木之属。人
养牛羊，须常看守，莫令与邻里蹈践山地六种之属。
人养鸡鸭，须常照管，莫令与邻里损啄菜茹六种之
属。

乡人有纠率钱物以造桥修路及打造渡船者，宜随
力助之，不可谓舍财不见获福而不为。且如道路既
成，吾之晨出暮归，仆马无疏虞，及乘舆马过桥渡而
不至惴栗者，皆所获之福也。

富贵，乃命分偶然，岂宜以此骄傲乡曲。若本自贫窭，
身致富厚，本自寒素，身致通显，此虽人之所谓贤，亦
不可以此取尢于乡曲。若因父祖之遗资而坐享肥
浓，因父祖之保任而驯致通显，此何以异于常人？其
间有欲以此骄傲乡曲，不亦羞而可怜哉！世有无知
之人，不能一概礼待乡曲，而因人之富贵贫贱，设为
高下等级，见有资财、有官职者，则礼恭而心敬。资财
愈多，官职愈高，则恭敬又加焉。至亲贫者、贱者，则礼
傲而心慢，曾不少顾恤。殊不知彼之富贵非我之荣，
彼之贫贱非我之辱，何用高下分别，如此长厚？有识
君子必不然也。

“言忠信，行笃敬”，乃圣人教人取重于乡曲之术。盖财
物交加，不损人而益己，患难之际，不妨人而利己，所
谓忠也。有所许诺，纤毫必偿，有所期约，时刻不易，所
谓信也。处事近厚，处心诚实，所谓笃也；礼貌卑下，言
辞谦恭，所谓敬也。若能行此，非惟取重于乡曲，则亦
无入而不自得。然敬之一事，于己无损，世人颇能行
之，而矫饰假伪，其中心则轻薄，是能敬而不能笃者。
君子指为谀佞，乡人久亦不归重也。